b'\n_START_ARTICLE_\nVasko Popa\n_START_SECTION_\n\xc5\xbdivljenjepis\n_START_PARAGRAPH_\nVasko Popa je bil po etni\xc4\x8dnem poreklu Romun. Osnovno \xc5\xa1olo in gimnazijo je obiskoval v Vr\xc5\xa1cu. Po kon\xc4\x8dani gimnaziji se je vpisal na Filozofsko fakulteto v Beogradu, \xc5\xa1tudij pa je nadaljeval v Bukare\xc5\xa1ti in Dunaju. Med vojno je bil zaprt v nem\xc5\xa1kem koncentracijskem tabori\xc5\xa1\xc4\x8du v Zrenjaninu. Po koncu vojne pa je leta 1949 diplomiral na filozofski fakulteti v Beogradu. Od leta 1954 do 1979 je bil zaposlen kot urednik pri zalo\xc5\xbebi Nolit v Beogradu._NEWLINE_Za literarno delo je prejel avstrijsko dr\xc5\xbeavno nagrado za evropsko literaturo za leto 1967. Od aprila 1972 je bil dopisni \xc4\x8dlan SANU, istega leta je dobil tudi srbsko nagrado 7. julij.\n_START_SECTION_\nLiterarno delo\n_START_PARAGRAPH_\nVasko Popa je eden najpomembnej\xc5\xa1ih pesnikov povojne Srbije. \xc5\xbde od vsega za\xc4\x8detka je veljal za\xc2\xa0\xc2\xbbmodernega\xc2\xab, kar pomeni, da je nastopil s poetiko, ki se je upirala tradicionalnim pesni\xc5\xa1kim postopkom, ne pa tudi duhovni tradiciji, h kateri se pesnik nenehno vra\xc4\x8da. Njegova pesni\xc5\xa1ka zbirka Kora pomeni izrazit preobrat v povojnem srbskem pesni\xc5\xa1tvu, saj se je odmaknila od pateti\xc4\x8dno graditeljske lirike. Popa je univerzalni pesnik, katerega poezijo bi te\xc5\xbeko razmejevali na tematske sklope; za slehernim pojavom, ki se ga pesni\xc5\xa1ko loteva, odkriva splo\xc5\xa1ne principe, kar zapu\xc5\xa1\xc4\x8da vtis zgo\xc5\xa1\xc4\x8dene univerzalnosti. Ker ni nikoli podlegel \xc5\xa1ablonskemu pisanju, velja Popa tudi za pomembnega prenovitelja srbskega patrioti\xc4\x8dnega pesni\xc5\xa1tva.'